Document ID: 32008D0296

KOMMISSIONENS BESLUTNING
af 4. april 2008
om afvisning af at optage azocyclotin, cyhexatin og thidiazuron i bilag I til Rådets direktiv 91/414/EØF og om tilbagekaldelse af godkendelser af plantebeskyttelsesmidler, der indeholder disse aktivstoffer
(meddelt under nummer K(2008) 1187)
(EØS-relevant tekst)
(2008/296/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 91/414/EØF af 15. juli 1991 om markedsføring af plantebeskyttelsesmidler (1), særlig artikel 8, stk. 2, fjerde afsnit, og
ud fra følgende betragtninger:
(1)
I henhold til artikel 8, stk. 2, i direktiv 91/414/EØF kan en medlemsstat i en periode på 12 år fra datoen for meddelelsen af direktivet tillade markedsføring af plantebeskyttelsesmidler, der indeholder aktivstoffer, som ikke er opført i bilag I til direktivet, og som allerede var på markedet to år efter meddelelsen heraf, mens disse stoffer gradvist undersøges inden for rammerne af et arbejdsprogram.
(2)
Ved Kommissionens forordning (EF) nr. 451/2000 (2) og (EF) nr. 1490/2002 (3) fastsættes de nærmere bestemmelser for iværksættelsen af anden og tredje fase af det arbejdsprogram, der er omhandlet i artikel 8, stk. 2, i Rådets direktiv 91/414/EØF.
(3)
Azocyclotin, cyhexatin og thidiazuron er stoffer, der er omfattet af programmets tredje fase.
(4)
De eneste anmeldere af azocyclotin, cyhexatin og thidiazuron meddelte hhv. den 25. januar 2007, den 24. januar 2007 og den 7. februar 2007 Kommissionen, at de ikke længere ønskede at deltage i arbejdsprogrammet for disse aktivstoffer, og der vil således ikke blive indgivet yderligere oplysninger. Disse aktivstoffer bør derfor ikke optages i bilag I til direktiv 91/414/EØF.
(5)
Det bør sikres, at godkendelser af plantebeskyttelsesmidler, der indeholder azocyclotin, cyhexatin og thidiazuron, trækkes tilbage inden for den fastsatte frist og ikke forlænges, og at der ikke gives nye godkendelser for sådanne produkter.
(6)
For disse aktivstoffer, for hvilke der kun er en kort periode fra advisering til tilbagetrækning af plantebeskyttelsesmidler, der indeholder sådanne stoffer, bør der indrømmes en frist til bortskaffelse, oplagring, afsætning og anvendelse af eksisterende lagre på højst 12 måneder, således at de eksisterende lagre kun kan anvendes i yderligere én dyrkningsperiode. I tilfælde med længere perioder mellem advisering og tilbagetrækning kan denne frist afkortes, således at den udløber ved udgangen af dyrkningsperioden.
(7)
Denne beslutning er ikke til hinder for, at der indgives en ansøgning i henhold til artikel 6, stk. 2, i direktiv 91/414/EØF med henblik på en eventuel optagelse af azocyclotin, cyhexatin og thidiazuron i dets bilag I.
(8)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Azocyclotin, cyhexatin og thidiazuron optages ikke i bilag I til direktiv 91/414/EØF.
Artikel 2
Medlemsstaterne sikrer, at:
a)
godkendelser af plantebeskyttelsesmidler, der indeholder azocyclotin, cyhexatin og thidiazuron trækkes tilbage senest den 4. oktober 2008
b)
der fra den 5. april 2008 ikke gives godkendelse eller forlænget godkendelse af plantebeskyttelsesmidler, der indeholder azocyclotin, cyhexatin og thidiazuron, i henhold til undtagelsesbestemmelsen i artikel 8, stk. 2, i direktiv 91/414/EØF.
Artikel 3
Eventuelle frister, som medlemsstaterne indrømmer i henhold til artikel 4, stk. 6, i direktiv 91/414/EØF, skal være så korte som muligt og udløbe senest den 4. oktober 2009.
Artikel 4
Denne beslutning er rettet til medlemsstaterne.
Udfærdiget i Bruxelles, den 4. april 2008.

Labels: 4
20
0
3
6